Marți, președintele Comisiei pentru libertăți civile Juan Fernando López Aguilar (S&D, ES) a declarat despre Kovesi că este ”alegerea perfectă pentru funcția de procuror-șef european” și că fosta șefă a DNA ”are competențe profesionale desăvârșite”.

Acesta a mai adăugat că România nu deține pentru moment niciun post cheie la nivel european, iar Codruța Kovesi va deveni astfel ”una dintre femeile-lider ale Uniunii”.

Președintele Comisiei pentru control bugetar, Monika Hohlmeier (PPE, DE),a declarat, de asemenea, că Laura Codruța Kovesi corespunde cel mai bine viziunii Parlamentului European ”pentru o instituție puternică și credibilă”:

„Suntem foarte bucuroși de faptul că va conduce noul Parchet European. Corespunde cel mai bine viziunii Parlamentului European pentru o instituție puternică și credibilă. Doamna Kövesi este deosebit de competentă, cu un palmares impresionant de realizări în lupta împotriva corupției cu o flexibilitate remarcabilă și mult curaj” a adăugat președintele Comisiei pentru control bugetar.

Vicepreședintele Comisiei pentru libertăți civile Maite Pagazaurtundúa (Renew, ES) a spus că prin alegerea fostei șefe a DNA Parchetul European își va putea începe activitatea ”pentru a asigura mai multă siguranță și protecție cetățenilor”: ”Numai infractorii vor fi neliniștiți în urma acestui acord”, a declarat vicepreședintele Comisiei pentru libertăți civile.

Ce este și cum va funcționa Parchetul European condus de Laura Codruța Kovesi

Parchetul European (EPPO), care se așteaptă să fie operațional la sfârșitul anului 2020, va fi o instituție independentă însărcinată cu investigarea, urmărirea penală și aducerea în fața justiției a infracțiunilor împotriva bugetului UE, cum ar fi frauda, corupția sau frauda transfrontalieră cu TVA de peste 10 milioane de euro. Lista infracțiunilor se va putea extinde în viitor pentru a include, de exemplu, faptele de terorism.

Până în acest moment, 22 de state membre s-au alăturat Parchetului European. Cele cinci state care nu participă încă (Suedia, Ungaria, Polonia, Irlanda și Danemarca) se vor putea alătura în orice moment.

Parchetul European va avea sediul central în Luxemburg si va fi compus dintr-un procuror-șef și un colegiu de procurori din toate țările participante. Aceștia vor coordona investigațiile curente desfășurate de către procurorii delegați în fiecare stat participant.